HOTĂRÂREA TRIBUNALULUI FUNCȚIEI PUBLICE
(Camera a doua)
18 iunie 2009
Cauza F-43/08
David Spee
împotriva
Oficiului European de Poliție (Europol)
„Funcție publică – Personal al Europol – Post vacant – Procedură de selecție”
Obiectul: Acțiune, formulată în temeiul articolului 40 alineatul (3) din Convenția încheiată în temeiul articolului K.3 din Tratatul
privind Uniunea Europeană privind înființarea Oficiului European de Poliție (Convenția Europol) și al articolului 93 alineatul
(1) din Statutul personalului Europol, prin care domnul Spee solicită anularea deciziei directorului Europol din 7 ianuarie
2008 de respingere a reclamației sale, precum și a deciziilor aflate la baza acesteia, din 20 iunie 2007 și din 6 iulie 2007,
referitoare la redeschiderea unei proceduri de selecție pentru un post de administrator pricipal declarat vacant la 25 iulie
2006
Decizia: Respinge acțiunea. Obligă reclamantul la plata tuturor cheltuielilor de judecată.
Sumarul hotărârii
Funcționari – Agenți ai Europol – Recrutare – Candidat reținut de comitetul de selecție care nu îndeplinea condițiile stabilite
de anunțul pentru ocuparea unui post vacant
Chiar dacă directorul Oficiului European de Poliție (Europol) nu are, în temeiul principiului independenței comisiilor de
evaluare din cadrul concursurilor, competența de a anula sau de a modifica o decizie a unei comisii de evaluare, acesta este
totuși obligat să elimine orice candidat care nu îndeplinește cerințele stabilite în anunțul pentru ocuparea unui post vacant,
dat fiind că administrația este obligată să respecte fiecare dintre condițiile pe care și le‑a impus în anunțul menționat.
Directorul nu poate fi, așadar, obligat să respecte deciziile respectivei comisii de evaluare a căror nelegalitate ar putea
afecta, pe cale de consecință, propriile sale decizii. Prin urmare, după ce a luat cunoștință de faptul că un candidat selecționat
nu îndeplinea cerințele unui anunț pentru ocuparea unui post vacant, directorul poate decide să inițieze o nouă procedură
de selecție.
(a se vedea punctele 45, 46 și 48)
Trimitere la:
Curte: 23 octombrie 1986, Schwiering/Curtea de Conturi, 142/85, Rec., p. 3177, punctele 19‑21; 23 octombrie 1986, Hoyer și
Neumann/Curtea de Conturi, 322/85 și 323/85, Rec., p. 3215, punctele 12‑14; 18 martie 1993, Parlamentul European/Frederiksen,
C‑35/92 P, Rec., p. I‑991, punctele 15 și 16
Tribunalul de Primă Instanță: 21 mai 1996, Kaps/Curtea de Justiție, T‑153/95, RecFP, p. I‑A‑233 și II‑663, punctul 78; 16
decembrie 1999, Cendrowicz/Comisia, T‑143/98, RecFP, p. I‑A‑273 și II‑1341, punctul 39; 4 iulie 2006, Tzirani/Comisia, T‑45/04,
RecFP, p. I‑A‑2‑145 și II‑A‑2‑681, punctul 46